**William** (s. 22. heinäkuuta 1996 Rauma), oikealta nimeltään **Ville Virtanen**, on suomalainen rap-artisti.

Virtanen julkaisi ensimmäiset kappaleensa keväällä 2018 SoundCloudissa, ja vuonna 2019 hänet kiinnitettiin M-Eazy Musicille ja Sony Musicille. Hänen helmikuussa 2020 julkaistu kappale "Penelope" oli syyskuussa 2020 lähellä triplaplatinan rajan rikkomista, ja se on Spotifyssa pisimpään *Suomen top 50* -listan ykkösenä pysynyt kappale (yli 90 päivää). Kappale on tehty yhdessä tuottaja Anselmi "Aitio" Ala-Kailan kanssa, ja sillä vierailee yhdysvaltalainen Clever.

Virtasen esikoisalbumi *Shakespeare* julkaistiin 4. syyskuuta 2020.

Virtanen on kotoisin Raumalta, jossa hän kasvoi yrittäjäperheessä. Hän on opiskellut kansainvälistä kauppaa Satakunnan ammattikorkeakoulussa.

Yksityiselämä
-------------

Virtanen seurusteli joulukuusta 2020 huhtikuuhun 2022 sometähti ja fitnessurheilija Sonja Aiellon kanssa. Keväällä 2023 Virtanen haki Aiellolle lähestymiskieltoa. Virtanen on julkisesti kertonut käyttäneensä huumausaineita, kannabista ja kokaiinia.

### Rahanpesurikos

Marraskuussa 2021 Virtanen sai syytteen rahanpesusta. Syyttäjän mukaan Virtanen lensi kesäkuussa 2021 Espanjaan mukanaan 10 000 euroa käteistä, jotka oli hankittu rikollisella toiminnalla. Syyttäjä vaati hänelle kolmen kuukauden ehdollista vankeusrangaistusta. Helsingin käräjäoikeus hylkäsi syytteet näytön puutteen vuoksi. Käräjäoikeus oli aiemmin asettanut todisteena esitetyt ANOM-viestit hyödyntämiskieltoon, eikä syyttäjä esittänyt muita todisteita syytteen tueksi. Viestit asetettiin hyödyntämiskieltoon, koska käräjäoikeuden mukaan epäillyn rahanpesurikoksen tutkinnassa ei olisi voitu käyttää niitä pakkokeinoja, joita FBI oli viestien hankkimiseksi käyttänyt. Maaliskuussa 2023 Helsingin hovioikeus kumosi päätöksen ja palautti asian käräjäoikeuden käsittelyyn. Käräjäoikeus tuomitsi Virtasen huhtikuussa 2024 kolmen kuukauden ehdolliseen vankeusrangaistukseen.

### Tuomio rikoksista

Virtanen tuomittiin marraskuussa 2023 Pohjois-Karjalan käräjäoikeudessa kolmesta rikoksesta, huumausaineen käyttörikoksesta, rattijuopumuksesta ja liikenneturvallisuuden vaarantamisesta. Rangaistus oli 45 päiväsakkoa, joka hänen tuloillaan teki 3 240 euroa plus 40 euron rikosuhrimaksu ja 157 euron päihdetutkimuskustannukset. Tuomio on lainvoimainen.

Diskografia
-----------

*Pääartikkeli: Williamin diskografia*
* Shakespeare (2020)
* Boy Wonder (2021)
* Willain (2023)

Lähteet
-------

1. ↑  Ripaoja, Anttijussi: Tässä ovat Suomen tunnetuimpien Ville Virtasten tulot – yksi ylitse muiden *Ilta-Sanomat*.  10.11.2021. Viitattu 23.11.2021.
2. 1 2 3  Vanha-Majamaa, Anton: Williamin Penelope on hitti, jollaisista useimmat vain unelmoivat – hiljainen raumalainen teki kesän isoimman biisin, ja nyt on seuraavan askeleen aika *YleX*.  4.9.2020. Yleisradio. Viitattu 6.9.2020.
3. ↑  Tanhuanpää, Asko: Seitsemän miljoonaa syntymäpäivälahjaksi *Satakunnan Viikko*.  30.7.2020. Lalli.  Arkistoitu 7.8.2020. Viitattu 6.9.2020.
4. ↑  Leinonen, Milla: Rakkaus roihuaa! Räppäri William ja sometähti Sonja Aiello kuhertelevat lemmenlomalla Levillä - kuvat! *Seiska*.  18.12.2020. Viitattu 31.12.2020.
5. ↑  Räppäri William ja sometähti Sonja Aiello: Ero! *www.iltalehti.fi*. Viitattu 19.4.2022.
6. ↑  Räppäri William hakee lähestymiskieltoa ex-kumppani Sonja Aiellolle *www.iltalehti.fi*. Viitattu 17.4.2023.
7. ↑  Podcast: Räppäri William avautuu kokaiinin käytöstään - Kertoi, kuinka vaikea oli lopettaa *www.iltalehti.fi*. Viitattu 5.5.2023.
8. ↑  Pudas, Mari: Supersuosittua suomalaisräppäri Williamia syytetään rahanpesusta *Iltalehti*.  23.11.2021. Viitattu 23.11.2021.
9. ↑  Häkkinen, Henri: Käräjäoikeus hylkäsi rap-artisti Williamia vastaan nostetun rahan­pesu­syytteen *HS.fi*.  30.12.2021. Viitattu 2.1.2022.
10. ↑  Kilpeläinen, Kia & Puljujärvi, Ismo: Syyttäjälle paha takaisku räppäri Williamin rahanpesusyytteessä: viestejä ei saa hyödyntää todisteina *Iltalehti*.  30.11.2021. Viitattu 2.1.2022.
11. ↑  Kilpeläinen, Kia: Yllätyskäänne: Räppäri William joutuu uudelleen käräjille rahanpesusta *Ilta-Sanomat*.  14.3.2023. Viitattu 19.11.2023.
12. ↑  Kokko, Tuomas: Tuomiot | Räppäri William sai ehdollista vankeutta rahanpesusta *Helsingin Sanomat*.  3.4.2024. Viitattu 5.4.2024.
13. ↑  Juulia Hakulinen: SK: Räppäri William tuomittiin kolmesta rikoksesta *Ilta-Sanomat*.  24.11.2023. Viitattu 24.11.2023.

Aiheesta muualla
----------------

* Virtasen kotisivut

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Taiteenala | 
* MusicBrainz

 |

 |